钦定古今图书集成/明伦汇编/氏族典/第133卷 > 《廖用贤尚友录》 > 荀瑶
## 钦定古今图书集成/明伦汇编/氏族典/第133卷 > 《廖用贤尚友录》 > 荀瑶

按《春秋臣传》：荀瑶，荀跞之孙知襄子也，是曰知伯父。
荀申曰：知宣子，宣子将以瑶为后。知果曰：“不如宵也。”
宣子曰：“宵也狠。”对曰：“宵之狠在面，瑶之狠在心。心狠
败国，面狠不害。”瑶之贤于人者五，其不逮者一，美鬓
长大则贤，射御足力则贤，伎艺毕给则贤，巧文辨慧
则贤，强毅果敢则贤，如是而甚不仁。夫以其五贤陵
“人，而以不仁行之，谁能待之？若果立瑶也，知宗必灭。”
弗听。知果别族为辅氏。及知氏之亡，惟辅果在。初，襄
子为室美，士茁夕焉。知伯曰：“室美夫！”对曰：“美则美矣，
抑臣亦有惧也。”知伯曰：“何惧？”对曰：“臣以秉笔事君，《志》
有之：高山峻原，不生草木，松柏之地，其土不肥。今土
木胜，臣惧其不安人也。”室成三年而知氏亡。